**2018-2019 оқу жылында білім алушыларға жүргізілген сауалнама нәтижелерінің аңдатпасы**

**Тақырыбы: «Рухани жаңғыру» бағдарламасы аясында ҚарМУ студенттерінің рухани құндылықтарының қалыптасу дәрежесі» (**ректордың 17.09.2018 ж. № 1084 бұйрығы):

***Нәтижелер аңдатпасы:*** Алынған жауаптарға қарағанда, студенттердің 46%-ы өздерін бірінші кезекте қазақстандық ретінде сезініп, азаматтық бірегейліктің тиісті деңгейін көрсетеді. Әрбір үшінші респондент, ең алдымен, өзін әлем азаматы (32%), 15%-ы – биологиялық мәртебесін («Адам»), 6%-ы – ұлтын, 1%-ы – діни тиесілігін атап өткен. Жауаптардың мұндай арақатынасы патриот бола отырып, жаһандық әлемнің белсенді субъектісі болуға ұмтылатын қазіргі заманғы қазақстандықтың теңгерімді бейнесінің болуын көрсетеді. Бұл ретте студенттердің көпшілігінің Қазақстанда ұлтаралық келісімді сақтау мақсатында жүргізіліп жатқан саясаттың маңыздылығын мойындауы қазіргі заманғы қазақстандықтың әлеуметтік портретін толықтыра түседі. Бұл жауаптар қазақстандық қоғамның бейбітшілігі мен тұрақтылығын бағалайтын студент жастардың жасампаз дүниетанымын айғақтайды. Студенттердің әлеуметтік құндылықтар жүйесіне сондай-ақ Қазақстанның даму жағдайы туралы жағымды түсініктер кіреді. Мәселен, сұралған студенттердің пікірінше Қазақстанның қарқынды дамуына бірінші кезекте ғылым мен технологияны дамыту (48%), білім беру мен денсаулық сақтау сапасын арттыру (44%), сыбайлас жемқорлықты жою (28%), елдің өнеркәсібі мен инфрақұрылымын дамыту (20%) ықпал ете алады.

***Қорытынды:*** 1. ҚарМУ студенттерінің Н.Ә.Назарбаевтың «Болашаққа бағдар: рухани жаңғыру» бағдарламалық мақаласындағы идеялармен ортақтастығы жоғары деңгейде. Бұл студенттердің бойында «Рухани жаңғыру» бағдарламасының рухани құндылықтарының жеткілікті түрде толық қалыптасқандығын, олардың Қазақстанның қарқынды түрде дамуына жәрдемдесуге, қоғамдағы сыбайлас жемқорлыққа қарсы тұруға, өз еліне пайдалы болуы үшін жоғары білім алуға дайындығын көрсетеді. Бұл қазақстандық жас азаматтардың санасын нәтижелі жаңғырту үшін қолайлы жағдайлар туғызады; 2. Сауалнама нәтижелері еліміздегі сапалы қайта құрудың идеялық платформасына сәйкес келетін құндылықтарды қалыптастыру бойынша университетте жүргізіліп жатқан жұмыстың тиімділігін көрсетеді.

**\***